stanford-oval/wikipedia huggingface dataset:
הליגה הלאומית הניו זילנדית
היסטוריה > האליפות הלאומית של ניו זילנד (2021 ואילך)

במרץ 2021, ניו זילנד פוטבול הודיעה על שינוי במבנה הן של הליגה הבכירה והן של הליגות האזוריות הבכירות ברחבי המדינה. ארבע הליגות האזוריות המובילות (NRFL Premier, Central Premier League, Mainland Premier League ו-FootballSouth Premier League) יהפכו להיות 3 ליגות בלבד: ליגה הצפונית, המרכזית והליגה הדרומית. ליגות אלו יאפשרו למועדונים מקומיים להעפיל לעונת הבכורה (הידועה כיום בשם "אליפות הליגה הלאומית"), כאשר ארבעת הקבוצות המובילות מהליגה הצפונית, 3 הקבוצות המובילות מהליגה המרכזית ו-2 הקבוצות המובילות מהליגה הדרומית מרכיבות את התחרות, לצד קבוצת המילואים של וולינגטון פיניקס. כל הקבוצות שיעפילו בתוספת מילואי הפיניקס, ישחקו אז בתחרות סבב אחת בין אוקטובר לדצמבר. לאחר מכן, שתי הקבוצות המובילות יעברו לגמר הגדול על אליפות המדינה. באליפות המדינה הראשונה שנערכה בשנת 2021, לבסוף לא השתתפו כל האזורים, אלא רק אזור הדרום והמרכז, בגלל הגבלות שחלו על הליגה מפאת מגפת הקורונה. לאחר בית גמר ושלב הגמר הגדול של משחק אחד, זכתה קבוצת מיראמאר ריינג'רס באליפות הלאומית הראשונה במתכונתה החדשה. בעונת 2022, שוחקה הליגה לראשונה במלואה - 3 בתים בשלב הראשון לאחר מכן שלב אליפות של עשרת הקבוצות הטובות ביותר מכל מחוז שהתחרו בסיבוב אחד, כאשר אוקלנד סיטי זכתה באליפות, לאחר מרוץ צמוד מאוד שבסופו היא ניצחה בליגה עקב יתרון על וולינגטון אולימפיק במפגש היחיד ביניהם (כאשר לוולינגטון היה יתרון גם בהפרש שערים).
אלופות הליגה לפי עונה

קבוצה המסומנת בכתב מודגש זכתה בגביע צ'טהאם באותה העונה והשלימה דאבל מקומי.
טבלת אליפויות לפי קבוצה

| # | קבוצה | אליפויות | סגנויות | עונות זכייה |
| --- | --- | --- | --- | --- |
| 1 | אוקלנד סיטי | 9 | 5 | 2004/2005, 2005/2006, 2006/2007, 2008/2009, 2013/2014, 2014/2015, 2017/2018, 2019/2020, 2022 |
| 2 | מאונט וולינגטון | 6 | 7 | 1972, 1974, 1979, 1980, 1982, 1986 |
| 3 | קרייסטצ'רץ' יונייטד | 6 | 2 | 1973, 1975, 1978, 1987, 1988, 1991 |
| 4 | וויטאקיר יונייטד | 5 | 3 | 2007/2008, 2009/2010, 2010/2011, 2011/2012, 2012/2013 |
| 5 | וויטאקיר סיטי | 5 | 1 | 1990, 1992, 1995, 1996, 1997 |
| 6 | נאפייר סיטי רוברס | 4 | 3 | 1989, 1993, 1998, 2000 |
| 7 | טים וולינגטון | 3 | 6 | 2015/2016, 2016/2017, 2020/2021 |
| 8 | מיראמאר ריינג'רס | 3 | 4 | 2002, 2003, 2021 |
| 9 | וולינגטון דיאמונד יונייטד | 3 | - | 1976, 1981, 1985 |
| 10 | נורת'-שור יונייטד | 2 | 3 | 1977, 1994 |
| 11 | איסט סאברבס | 2 | 1 | 1971, 2018/2019 |
| 12 | סנטרל יונייטד | 2 | 1 | 1999, 2001 |
| 13 | וולינגטון אולימפיק | 1 | 2 | 2023 |
| 14 | גיסבורן סיטי | 1 | 3 | 1984 |
| 15 | בלוקהאוס ביי | 1 | 1 | 1970 |
| 16 | מאניוורה | 1 | - | 1983 |
הערות שוליים

↑  עונת 2021 בליגה הלאומית בוטלה עקב מגפת הקורונה העולמית, וזאת באזורים הצפוניים של ניו זילנד. בהמשך האליפות שוחקה בתור הסדרה הדרומית-מרכזית, כשהמועדונים הצפוניים חסרים בעונה זו.
הפרעות גופניות בזכרים

הפרעות גופניות בזכרים הוא מונח מטרייה לבעיות גופניות שהן ייחודיות, או כמעט בלעדיות לזכרים אנושיים ולעיתים גם לקופי אדם זכריים. לעיתים נקראים בעיות אלה גם בעיות זכרים או בעיות אנדרולוגיות.
בעיות כאלה הן למשל גינקומסטיה, התקרחות הקרקפת או צמיחה מעטה של זקן, עקמת פין, השמנה בטנית בזכרים (בפרט "כרס"), אימפוטנציה וכן בעיות הקשורות לבלוטת הערמונית (פרוסטטה) כמו ערמונית מוגדלת ופרוסטטיטיס.
הטיפול בבעיות אלה עשוי להיות כירורגי או אחר והסיבות להן אינן ברורות מספיק ונתונות למחלוקות מדעיות אשר המחקר אודותן מועט; רופאים ודיאטנים מסוימים טוענים כי סיבות לחלק מבעיות אלה הן כימיקלים שונים (בפרט במזון ומי השתייה) וכן קרינה אשר משבשים את המנגנונים ההורמונאליים הזכריים.
הבעיות הללו גורמים לגברים רבים מבוכה רבה ולכן גברים אלה עשויים לחפש טיפול בהן:
תחומים שונים ברפואה ובדיאטה הקלינית מטפלים בבעיות אלה: גינקומסטיה מטופלת על ידי אנדוקרינולוגים וכירורגים פלסטיים כאשר התקרחות הקרקפת וצמיחה מעטה של זקן מטופלים בעיקר על ידי רופאי עור (בפרט עם תת-התמחות בהירולוגיה). עקמת פין מטופלת על ידי אורולוגים והשמנה בטנית בזכרים מטופלת על ידי דיאטנים קליניים ולעיתים גם על ידי כירורגים פלסטיים.
גלריה

גינקומסטיה א-סימטרית, כלומר גינקומסטיה בה שד אחד גדול ממשנהו (אחרי ולפני הניתוח).
דילול של השיער כחלק מתהליך התקרחות (Alopecia).
עקמת קלה של הפין הנובעת מגודש קולגן בשל מחלת פיירוני.
השמנה בטנית בזכר בעל משקל סביר, ללא התפתחות גינקומסטיה.
השמנה בטנית בזכר עם עודף משקל, עם פסאודוגינקומסטיה.
ראו גם

הפרעות אכילה בגברים
הנוף התרבותי של יערות התה העתיקים של הר ג'ינגמאי בפו'אר

הנוף התרבותי של יערות התה העתיקים של הר ג'ינגמאי בפו'אר (בכתב סיני: 普洱景迈山古茶林, בפין-יין: Pǔ'ěr jǐng mài shān gǔ chá lín) הוא אתר מורשת עולמית השוכן על הר ג'ינגמאי (סי') במחוז יונאן בדרום-מערב סין. אתר המורשת הוא יחידה גאוגרפית המוקפת בשני נהרות וכוללת חמישה מטעי תה גדולים שמורים היטב, תשעה כפרים מסורתיים בתוכם ושלושה יערות הגנה ביניהם. על פי אונסק"ו: "הנוף התרבותי פותח במשך אלף שנים על ידי בני הקבוצות האתניות של הבולאנג (אנ') והדאי (אנ') בעקבות מנהגים שהחלו במאה ה-10. אתר המורשת הוא אזור לייצור תה המורכב מכפרים מסורתיים בתוך מטעי תה עתיקים המוקפים ביערות ומטעי תה. הגידול המסורתי בתת-היער של עצי תה עתיקים הוא שיטה המגיבה לתנאים הספציפיים של המערכת האקולוגית של ההר ואקלים המונסון הסובטרופי, בשילוב עם מערכת ממשל המופעלת על ידי הקהילות המקומיות של הילידים. טקסים וחגיגות מסורתיים מתייחסים לאמונה של האבות הקדמונים כי רוחות חיות במטעי התה ובבעלי החיים ובצמחים המקומיים, אמונה שהיא בבסיסה של מסורת תרבותית זו".
גאוגרפיה

אתר המורשת העולמית "הנוף התרבותי של יערות התה העתיקים של הר ג'ינגמאי בפו'אר" שוכן בעיירה חווימין (אנ') בנפה האוטונומית לאנצאנג לאהו (אנ') בנציבות העירונית פו'אר (אנ') במחוז יונאן בדרום-מערב סין. האתר שוכן כ-600 קילומטרים דרומית לקונמינג, בירת יונאן, כ-220 קילומטרים דרומית לעיר פו'אר, ובמרחק קצר מהגבול עם מיאנמר. האתר הוא חלק מאגן הנהר לאנצאנג (סי') (יובל של המקונג). הר ג'ינגמאי הוא בפועל רכס של שלושה הרים שכיוונם הכללי הוא מצפון-מזרח לדרום-מערב, גבוה בצפון-מזרח ונמוך בדרום-מערב. הגובה הממוצע הוא 1,400 מטרים, כשהנקודה הגבוהה ביותר בגובה 1,662 מטרים, והנמוכה ביותר (עמק הנהר נאנלאנג) 1,100 מטרים. בקצה הצפון-מזרחי מתנשא הר בָּאיְשְׂיָאנְג שכיוונו מזרח-מערב ועל המדרון הצפוני שלו שוכנים שלושה כפרים של בני הדאי (אנ'): גִ'ינְגְמָאי, מֶנְגְבֶּן, ומָאנְגְגֶנְג. בצפון-מערב מתנשא הר נְווֹגָאנְג שכיוונו מצפון-מערב לדרום-מזרח ולמרגלותיו שוכן כפר הדאי נְווֹגָאנְג. בדרום מתנשא הר מָאנְגְגִ'ינְג שכיוונו צפון-דרום שעל המדרון המערבי שלו שוכנים חמישה כפרים של בני הבולאנג (אנ'): מָאנְגְגִ'ינְג שָׁאנְגְגָ'אי, מָאנְגְגִ'ינְג שְׂיָאגָ'אי, מָאנְגְחונְג, וֶנְגְגִ'י ווֶנְגְוָה. בין ההרים גדלים יערות שמורים היטב המשמשים כחיץ מגן טבעי של חמשת יערות התה העתיקים.
בשטח של אתר המורשת יש תשעה כפרים מסורתיים, ארבעה כפרים של בני הדאי וחמישה של בני הבולאנג, ובהם, נכון ל-2020, קרוב ל-4,900 תושבים וכפר אחד של בני ההאן, לָאוגְ'יוֹפָאנְג, שהוקם בתחילת המאה ה-20 ולכן לא נכלל באתר המורשת, ובו 220 תושבים. בשטח אזור החיץ יש חמישה כפרים, אחד של בני הדאי, אחד של בני הואה (אנ') ושלושה של בני ההאני, ובסך הכל יש בשטח המורשת ואזור החיץ 15 כפרים עם כ-6,500 תושבים.
יערות (לא כולל יערות התה) משתרעים על יותר מ-50% משטח אתר המורשת, יערות התה העתיקים משתרעים על 16.5%, שטחים חקלאיים מהווים כ-8% מהשטח, והשאר בתים וכבישים. בשטחים החקלאיים מגדלים אורז, תירס, בוטנים, בננות וירקות.
גאוגרפיה > הידרולוגיה

הנהר נָאנְלָאנְג, חלק מפרשת המים של הנהר לאנצאנג מקיף את הצדדים הצפוניים והמזרחיים של האתר מצפון וממערב להר ג'ונגמאי. הוא נפגש בדרום עם אחד מיובליו, הנהר נָאנְמֶן, המקיף את הצד המערבי של אתר, ואז נשפך לנהר הדָאלְווֹ ולבסוף זורם לנהר המקונג. הזרימה הממוצעת של הנהר נָאנְלָאנְג היא ארבעה מטרים מעוקבים לשנייה. הנהרות הקשו על התושבים המוקדמים של הר ג'ינגמאי לתקשר עם העולם החיצון, מה שלמעשה הגן על התרבות המקומית מלהיות מושפעת מתרבויות חיצוניות.
גאוגרפיה > אקלים

הר ג'ינגמאי ממוקם באזור אקלים מונסון סובטרופי, כשהטמפרטורה השנתית הממוצעת היא 18.4 מעלות צלזיוס. הטמפרטורות באזור זה בחורף הם מתונות, עם הרבה אור שמש, הודות לרמת צ'ינגהאי-טיבט הענקית והרי חֶנְגְדְווָאן שחוסמים את האוויר הקר מצפון. כמות המשקעים השנתית היא 1,689.7 מילימטרים. העונה הגשומה היא ממאי עד אוקטובר והיא מהווה 89.5% מכמות המשקעים השנתית, כשבעונה השחונה, מנובמבר עד אפריל יורדים רק 10.5% מכמות המשקעים השנתית. הלחות היחסית השנתית הממוצעת היא 79%. כמות שעות השמש הממוצעת השנתית הוא 2,135. 265 ימים בשנה הטמפרטורה לא יורדת מתחת לנקודת הקיפאון. באזור זה, העונה הגשומה היא גם העונה החמה, והעובדה שיש הפרדה ברורה בין עונה גשומה לעונה שחונה מסייעת להיווצרות פוליפנולים (אנ') בתה, חומצות אמינו וכלורופיל, אך מקשה על היווצרות תאית. לכן עלי התה יכולים להישאר טריים ונימוחים לאורך זמן.
הודות לאדי המים מהנהרות שמסביב, תנאי ההסעה המיוחדים וריבוד הטמפרטורות נוצר ים עננים בקנה מידה גדול בקניונים של הנהרות נָאנְלָאנְג ונָאנְמֶן בגובה של 1,000–1,200 מטרים. מספר הימים עם ים עננים הוא כ-180 ימים, מאוקטובר עד אפריל של השנה שלאחר מכן, במיוחד מנובמבר עד פברואר של השנה שלאחר מכן. ים של עננים עלול להיווצר גם אם ירד גשם או מספר ימים לאחר ירידת הטמפרטורה וייעשה שמשי. ים העננים מבטיח שהאזור נשאר לח גם בעונה היבשה, מתאים מאוד לגידול עצי תה.
גאולוגיה

בפרוטרוזואיקון היה האזור חלק מהקער של יונאן. פעילות הרי געש יצרו סלעי יסדו שעברו התמרה לצפחה ולשיש. בשלהי הפרוטרוזואיקון הסלעים עברו חסיפה, הקער התרומם ומי הים נסוגו. מהקרבון ועד לפרם תחתון הושקעו בקער שכבות עבות של סלעי פצלים וסלעים קרבונטיים (אנ'). בטריאס שקע מולאס אדום בין ההרים. לאחר הטריאס קרום כדור הארץ התרומם, והשכבה האדומה נטתה, מלווה בכמות גדולה של פעילות געשית של מאגמה גרניטית. הקרום עולה לאט מאז. הסביבה הגאוגרפית הטבעית שמקורה במזוזואיקון השתנתה באופן משמעותי כתוצאה מתנועת הרי ההימלאיה שהתרחשה מאז השלישון. מספר רב של מינים נכחד בתקופת עידן הקרח האחרון ברביעון, אבל צמחי התה באגן הנהר לאנצאנג (סי') באזור חוג הסרטן באזור הטרופי שרדו, והיוו בסיס לביות וטיפוח של עצי התה באזור.
אקולוגיה

האתר שייך לאזור הביוגאוגרפי האזור האינדומלאי. באזור יש שפע של מינים של בעלי חיים וצמחים העומדים בבסיס מגוון אקולוגי עשיר ומגוון ביולוגי חקלאי ביערות התה.
אקולוגיה > צמחייה

באתר יש 134 משפחות, 524 סוגים וכ-1,500 מינים של צמחי זרע. היערות הטבעיים כוללים את מיני וסוגי העצים: Trigonobalanus doichangensis (אנ')‏, Anneslea (אנ')‏, Castanopsis calathiformis‏, Schima wallichii (אנ')‏, Castanopsis fleuryi‏, Pinus kesiya (אנ') ו-Betula alnoides (אנ'). בין המינים המוגדרים כמוגנים ברמת המדינה נמצאים Cibotium barometz (אנ')‏, Alsophila gigantea (אנ') ו-Toona ciliata (אנ').
אקולוגיה > בעלי חיים

יש באתר 253 מיני בעלי חוליות, כולל 2 סדרות, 8 משפחות ו-14 מינים של זוחלים, 12 סדרות, 31 משפחות ו-148 מינים של עופות ו-9 סדרות, 23 משפחות ו-67 מינים של יונקים, בהם לוריס איטי בנגלי, לוריס איטי ננסי, קופי מקוק ופנגולין סיני.
תה פו'אר

התה המיוצר באתר המורשת הוא סוג של תה מותסס הקרוי תה פו'אר (אנ'). המקור לתה הוא עלים מעץ מתת-המין קמיליה סיננסיס אסאמיקה (Camellia sinensis var. assamica), שיש המחשיבים אותו כמין נפרד (Camellia assamica), מהסוג קמליה ממשפחת התאיים, הגדל בדרום-מזרח אסיה מיונאן ועד אסאם. קיימים שני סוגי מטעי תה באתר:
"יערות תה עתיקים" – מתייחס למערכת מטעי תה שהיא פרי טיפוח של מאות שנים שבה הוחלף תת-היער ביערות קיימים בעצי תה מקומיים, תוך כדי דילול סלקטיבי של שיחים ועצים אחרים ונטיעת עצי תה. יש מקומות נוספים בנפת לאנצאנג שיש בהם יערות כאלו, אבל אתר המורשת היא השטח הגדול ביותר של יערות תה עתיקים, כ-70% מכלל יערות התה העתיקים בנפה. מטעים אלו מניבים בממוצע 22.7 קילוגרם תה לדונם.
"מטעי תה על טרסות (מטעי תה אקולוגיים)" – בניסיונות לגדל עצי תה בלבד על מדרונות ההרים שהחלו בשנות ה-70 התגלה שאיכות התה נמוכה יותר מהתה המופק מיערות עתיקים ושמטע הכולל עצי תה בלבד חשוף יותר למחלות ולמזיקים. עקב כך הורו השלטונות לדלל את העצים ולשתול ביניהם עצים אחרים. מטעים אלה מניבים כיום כ-60 קילוגרם של תה לדונם.
את העלים קוטפים שלוש פעמים בשנה, באביב (מפברואר עד אפריל), בקיץ (ממאי עד יולי) ובסתיו (מאוגוסט עד ספטמבר). את הקטיף מבצעות נשות הדאי והבולאנג.
תהליך ייצור התה נקבע בתקופת שושלת מינג ומתבצע בשבעה שלבים: קטיף העלים והניצנים, ייבוש ראשוני של העלים, חימום במטרה לעצור התססה, שפשוף, ייבוש בשמש, התססה באמצעות הוספת מים והמתנה כמה ימים, אידוי ודחיסה בתבניות אבן שהוכנו ביד.
כ-90% מכוח העבודה ביישובים שבאתר עוסק בקטיף ובייצור התה. בשנת 2018 יצרו ביערות התה העתיקים שבאתר המורשת 268,200 קילוגרם תה פו'אר. התה מבוקש מאוד, ובשנת 2018 היה מחירו 160 דולר אמריקאי לקילוגרם. כתוצאה מכך הייתה הכנסה השנתית של החקלאים באתר גבוהה כמעט פי שלושה מהכנסה הממוצעת בנציבות העירונית וגבוהה בכ-50% מההכנסה הממוצעת בסין.
ממשל, דת ותרבות

הכפרים מנוהלים במערכת ממשל תלת-צדדית: שבטית-ממשלתית-דתית שבה בנוסף לממונים מטעם השלטונות יש לזקני הכפר ולאנשי הדת תפקיד חשוב. לכל כפר יש מערכת חוקים וכללים לגבי הטיפול במטעי התה, כולל איסור להשתמש בדשנים וקוטלי מזיקים, איסור לכרות עצים ואיסור לערבב סוגי תה.
ממשל, דת ותרבות > דת

הדת של בני הכפרים היא תערובת של אנימיזם, האמונה שיש אלים ורוחות ביערות שאחראים על ההרים, האדמה, והעצים, והם שולטים בחיי האנשים ובצמיחה של היבולים ובודהיזם מזרם הטהרוואדה. בכל כפר יש מקדש בודהיסטי וכשילד מגיע לגיל שבע, הוא בדרך כלל צריך לשרת כנזיר במקדש לפרק זמן מסוים, לא פחות משבעה ימים, ולעיתים לכל חייו.
הבולאנג סוגדים גם ל"פָּה אָילֶנְג", המנהיג הקדום של שבט הבולאנג שגילה את התה והדאי סוגדים ל"גָ'או נְווֹלָה", מנהיג שבט הדאי שהוביל את האבות הקדמונים של הדאי להר ג'ינגמאי. הם נערצים כ"אבות התה". לכבודם נערך פסטיבל בן 4 ימים באפריל שבו מקריבים בקר על מזבח "רוח התה" בהר מָאנְגְגִ'ינְג. בנוסף הבולאנג והדאי מקדשים עץ אחד בחלקת עצי התה שלהם כ"עץ רוח התה" וסוגדים לו. "אבות התה" ו"עץ רוח התה" הם פעילויות פולחניות ייחודיות להר ג'ינגמאי.
ממשל, דת ותרבות > תרבות

במהלך ההיסטוריה היו חייהם של התושבים של הר ג'ינגמאי שזורים בתה באופן בלתי נפרד. הם פיתחו תרבות תה עשירה עם מאפיינים אזוריים מובהקים שצמחה מפעילויות שונות סביב התה, כולל הכנת תה, אכילת תה, שתיית תה, טעימות תה ושימוש בתה. התה גם משמש כמרכיב בתרופות סבתא לבעיות במערכת העיכול והצטננות. הבולאנג נוהגים לקשט את גגות בתיהם בטוטם בדמות "ניצן אחד ושני עלים של תה"
בין הפסטיבלים החשובים, שהתושבים חוגגים, מלבד "פסטיבל אבות התה": פסטיבל גְווָאנְמֶן ("השער הסגור"), מאמצע יולי עד אוקטובר, פסטיבל קָאיְמֶן ("השער הפתוח") באוקטובר ופסטיבל סונגקראן ("התזת המים"), באמצע אפריל, הם פסטיבלים ממקור בודהיסטי.
לכל הקבוצות האתניות בהר ג'ינגמאי יש מסורות של שירה ומחול. המוזיקה והמחול קשורים לעבודה, לאהבה או לדת. בין הריקודים: "מחול התופים של רגל הפיל של הדאי", "מחול המעגל של הבולאנג" ו"מחול התוף הארוך של הבולאנג".
הערות שוליים

↑  Cultural Landscape of Old Tea Forests of the Jingmai Mountain in Pu’er UNESCO world heritage site
תה פו'אר
המאבד עצמו לדעת אין לו חלק לעולם הבא

קבר של יהודי מקבוצת כנרת ש"איבד את עצמו לדעת" בראשית תקופת מלחמת העולם השנייה
שבוי מלחמה סובייטי מחשמל את עצמו למוות במטהאוזן. לפי הרבה מהפוסקים אף בן נח אסור באיבוד עצמו לדעת. אחרים סבורים שאינו אסור בכך
המאבד עצמו לדעת אין לו חלק לעולם הבא, הוא ביטוי המציין את חומרת המאבד את עצמו לדעת ביהדות, ואת עונשו על כך. מספר ראשונים ורבים מהאחרונים מייחסים את המשפט לחז"ל, הביטוי מובא במקורות קדומים בלי ייחוס לחז"ל, אחרונים אחרים טענו שאין מקור לביטוי בדברי חז"ל, יש שמצאו מקור רעיוני לביטוי בדברי חז"ל או בפסוקים.
משמעות וחריגות

משמעות הביטוי הפשוטה היא כי יהודי המאבד את עצמו לדעת אינו יכול לקבל גמול טוב בעולם הבא, אף אם היה אמור להיות זכאי לכך מחמת מעשיו בעולם הזה.
המאבד-את-עצמו-לדעת שלא מת מיד מחמת שליחת ידו בנפשו, והספיק לשוב בתשובה לפני מותו, כתבו אחרונים שיש לו חלק לעולם הבא, שכן שב בתשובה (וכשם שמועילה תשובה ברוצח אחרים).
מקור

לביטוי אין מקור חז"לי מפורש שמביא אותו בצורה זו. בספרות ההלכה שמזמן האחרונים - החל מהמאה ה-16, ויותר מהמאה ה-17 ואילך - הוא מופיע בצורה זו, ובכמה מקורות הוא אף מצוין כמאמר חז"ל, במפורש או במשתמע.
בספרות חז"ל, כולל מאלו המיוחסים לחז"ל, יש אזכורים דומים, שיש שציינו אותם כמקור לביטוי זה, מהם:
”דואג שהרג עצמו, אין לו חלק לעולם הבא”.
”'את דמכם לנפשותיכם אדרוש' - זה ההורג עצמו, ואין לו חלק לעולם הבא”.
”שלשה מלכים וארבעה הדיוטות אין להם חלק לעולם הבא... ארבעה הדיוטות: בלעם, ודואג, ואחיתופל וגחזי”, ובהתאם למסופר על אחיתופל בנביאים: ”וַאֲחִיתֹפֶל רָאָה כִּי לֹא נֶעֶשְׂתָה עֲצָתוֹ, וַיַּחֲבֹשׁ אֶת הַחֲמוֹר וַיָּקָם וַיֵּלֶךְ אֶל בֵּיתוֹ אֶל עִירוֹ, וַיְצַו אֶל בֵּיתוֹ וַיֵּחָנַק”, בייחוס פרשנות שלילת חלקו לעולם הבא בשל שליחת ידו בנפשו.
”ההוא כובס... סליק לאיגרא ונפל לארעא ומית, יצתה בת קול ואמרה אף ההוא כובס מזומן הוא לחיי העולם הבא”.
”מעשה בארבע מאות ילדים וילדות שנשבו לקלון. הרגישו בעצמן למה הן מתבקשים; אמרו: אם אנו טובעין בים, אנו באין לחיי העולם הבא? דרש להן הגדול שבהן: אָמַר אֲדֹנָי מִבָּשָׁן אָשִׁיב אָשִׁיב מִמְּצֻלוֹת יָם (ספר תהלים, פרק ס"ח, פסוק כ"ג)... אשיב ממצולות ים - אלו שטובעין בים. כיון ששמעו ילדות כך, קפצו כולן, ונפלו לתוך הים. נשאו ילדים קל וחומר בעצמן ואמרו: מה הללו שדרכן לכך - כך, אנו שאין דרכנו לכך - על אחת כמה וכמה. אף הם קפצו לתוך הים”.
יש מי שציין לדברי יוסף בן מתתיהו (סוף תקופת בית שני): ”הלא ידעתם... אך נפש איש אשר ישלח רצח בעצמותיו בזדון תרד לתחתיות הארץ עיפתה מגורת כל מגור ובלהות צלמות ורבץ כל חשך ואפלה נצחת... על פי חקנו הצדיקים נשליך את נבלת המרצח הזה כדומן על פני האדמה. וקבר לא יקברנו עד בא השמש, תחת אשר עלינו המצוה למהר ולקבר גם את פגרי אויבנו וכו'. הלא חטא יחטא האיש הזה לה' היוצר רוח האדם ונותן נשמה באפו ולא יכופר לו את הרצח הזה כל ימי עולם”, שמהם משתמע כי תפיסה זו שורשיה עתיקים ביהדות.
השלכות

רבי יעקב יהושע פלק, מציין כי חומרת המאבד את עצמו לדעת, שאין לו חלק לעולם הבא, גדולה כל כך עד כדי שהייתה צריכה לדחות איסורים הדומים לשפיכות דמים, כמו הלבנת פנים, והיה נדרש לימוד מיוחד בחז"ל להתיר לאבד את עצמו על מנת שלא להלבין פני חברו (ראו תלמוד בבלי, מסכת בבא מציעא, דף נ"ט, עמוד א'), המבהיר גם כי אף למלבין פנים אין חלק לעולם הבא (שכן לולא כך, היה איבוד עצמו חמור יותר, והיה אסור לאבד עצמו בשביל למנוע הלבנת פני חברו על ידו).
קיים דיון בפוסקים אם יש טעם לעשות פעולות לעילוי נשמה עבור מי שאיבד את עצמו לדעת, או שמא זה אינו מועיל שכן ממילא אין לו חלק לעולם הבא. למעשה יש שכתבו שמחמת שאין הדבר באופן גורף ושכן שייך צד של קבלת שכר גם למאבד את עצמו לדעת, משכך נכון לעשות גם עבורו פעולות לעילוי נשמה, כמו אמירת קדיש, מצוות צדקה, עלייה למפטיר, עריכת אשכבה, תפילה ושאר פעולות אחרות כיוצא באלו.
בהיסטוריה

אחת ממערכות המרד הגדול שבשלהי תקופת בית שני הייתה המצור על יודפת. המצור הסתיים בכיבוש העיר על ידי הצבא הרומאי שהרג את יהודי העיר בהמוניהם. מעט מהם הצליחו להימלט ולהתחבא בסביבות העיר. בין אלו נמנה יוסף בן מתתיהו שהיה ממנהיגי המרד. ביום השלישי לשהותם במערת מחבוא התגלה מקום מחבואם, והרומאים שלחו להציע ליוסף ולאנשיו להגיש כניעה. יהודי המערה סירבו וביקשו לבצע התאבדות המונית. יוסף בן מתתיהו נשא נאום ארוך ובו הוא קרא להם להימנע מאיבוד עצמם לדעת ותמך בכניעה. בתוך נאומו הוא ציין את חומרת המאבד עצמו לדעת וכי ”נפש איש אשר ישלח רצח בעצמותיו בזדון תרד לתחתיות הארץ עיפתה מגורת כל מגור ובלהות צלמות ורבץ כל חשך ואפלה נצחת”.
רבי יחיאל יעקב וינברג סיפר כי לקראת חיסול גטו ורשה, פרסמו רבנים בגטו קריאה שלא להתאבד, בהסתמכם על שימוש בפתגם זה, וקראו: ”היטלר יכול לקחת אותנו מעולם הזה, אבל לא יקח אותנו מעולם הבא, שמאבד עצמו לדעת אין לו חלק לעולם הבא”.
ראו גם

מאבד עצמו לדעת (הלכה)
כל המציל נפש אחת מישראל
צרת רבים חצי נחמה
לקריאה נוספת

אנציקלופדיה תלמודית, ערך מאבד עצמו לדעת, כרך ל"ח, הערה 93 ואילך (ראו שם למקורות באחרונים, וראו שם למקורות ומשמעויות שמקור המאמר הוא מחז"ל, אך לפנינו אינו מופיע בחז"ל, וראו שם למקורות דומים אפשריים בחז"ל)
יחזקאל שרגא ליכטנשטיין, המאבד עצמו לדעת : היבטים הלכתיים, היסטוריים והגותיים, פרק ו': ביאורי ההלכות של מסכת שמחות בדברי הפוסקים - "המאבד עצמו לדעת אין לו חלק לעולם הבא", עמ' 110–114
שמואל אשכנזי, יעקב ישראל סטל (עורך), אלפא ביתא תניתא דשמואל זעירא, כרך א', ירושלים תשע"א, ערך המאבד עצמו, עמ' 246
המשאיות (אלבום)

| --- | --- |

 אלבום אולפן מאת המשאיות
 יצא לאור:  1993
 הוקלט:  מאי 1992
 סוגה:  רוק
 שפה:  עברית 
 אורך:  44:00
 חברת תקליטים:  הליקון
 הפקה:  איתן גדרון
 
המשאיות הוא שמו של אלבומם הראשון והיחיד של להקת המשאיות, "להקת הבת" של משינה. האלבום יצא בשנת 1993 על ידי חברת התקליטים הליקון בהפקת איתן גדרון.
כל השירים באלבום נכתבו והולחנו על ידי הלהקה עצמה, פרט לשיר "הארגז" אשר נכתב והולחן בשיתוף עם גיטריסט משינה, שלומי ברכה. האלבום הציג רוק מלודי וההשפעה של משינה ניכרת לכל אורכו. למרות הגב מלהקת האם, האלבום הושמע מעט ברדיו ופחות משנה לאחר צאתו, הלהקה התפרקה.
רשימת השירים

שר באיטלקית (03:24)
אבל תבואי (02:58)
ארגז (03:46)
המשחק המלוכלך (03:12)
רגע שכזה (05:09)
W‏ (00:19)
Wיפה‏ (03:57)
מה אתה עשית? (04:28)
מה שאתה רוצה להיות (04:00)
אנ'לא יודע כלום (02:47)
בתיה (05:08)
קפה ותה (04:52)
הקאטונכרים

קריקטורה פוליטית העושה שימוש בדמותו של הקאטונכר Briareos
ההקאטונכרים (ביוונית: Εκατόγχειρες - "בעלי מאה הידיים") הן שלוש דמויות ענקים מתקופה מוקדמת מאוד של המיתולוגיה היוונית.
הקאטונכרים

לפי הסיודוס הם היו ילדיהם של גאיה ואורנוס, כלומר צאצאיהם של האדמה והשמיים. הם היו חלק מוקדם ביותר בפרהיסטוריה של המיתולוגיה היוונית אך לא היה להם שום חלק בפולחן הדתי. הם נודעו גם בשמות: "Briareus" (האיתן) הידוע גם בשם "Aigaion" (רוח הים), "Cottus" (המכה או הזועם) ו-"Gyges" (המשסה הענק).
שמם הוא צירוף של המילים ἑκατόν (הקאטון: "מאה") ו-χείρ (כיר - יד). בביבליותקה של פסאודו-אפולודורוס נאמר: "לכל אחד מהם היו מאה ידיים וחמישים ראשים". הם היו ענקים מדהימים בעוצמתם ובאכזריותם ואף נעלים יותר מן הטיטאנים והקיקלופים. בשירה הלטינית נודעו ההקאטונכרים בשם "Centimani" שמשמעותו "בעלי מאה הידיים".
קשה לקבוע במדויק אילו תופעות טבעיות מסומלות עם ההקאטונכרים. ייתכן שהם סימלו את כוחות הטבע האיתנים כמו רעידות אדמה, או התנועה המרובה של גלי הים.
כליאתם של ההקאטונכרים ושחרורם

אחרי שהטיטאנים עלו לשלטון הם כלאו את בעלי מאה הידיים ואת הקיקלופים בטרטרוס הנמצא במפלס התחתון של השאול והציבו לשמירה את המפלצת הנוראית קאמפה משום שפחדו מבעלי מאה הידיים האדירים.
שנים אחר-כך הביס זאוס את קאמפה ושחרר את בעלי מאה הידיים והקיקלופים מהטרטרוס, כדי שיוכלו לנצח ביחד את הטיטאנים שכלאו אותם. האלים ניצחו, בעלי מאה הידיים שוחררו לחופשי יחד עם אחיהם הקיקלופים והקאטונכרים הפכו להיות שומרים בטרטרוס.
לקריאה נוספת

דוגלד א. סטייר, יוון העתיקה: אלים, גיבורים ומפלצות. תרגום מאנגלית: אריה חשביה, הוצאת שוקן, 2008 (ספר ילדים)
המשפט היסודי של תורת גלואה

במתמטיקה, המשפט היסודי של תורת גלואה הוא המשפט הבסיסי ביותר בדבר הרחבת שדות מממד סופי. למשפט שני חלקים – הראשון קובע מתי הרחבה היא הרחבת גלואה, והשני קושר בין שני אובייקטים אלגבריים שונים: חבורות ושדות. במשפט זה בא לידי ביטוי הרעיון הבסיסי של תורת גלואה.
בהינתן שדה  F ושדה  E שמכיל אותו, אומרים כי  E/F היא הרחבת שדות, וניתן להתאים לה חבורה שאבריה הם האוטומורפיזמים של השדה  E שמשמרים את  F. חבורה זו מכונה חבורת גלואה של ההרחבה.
החלק הראשון של המשפט קובע מתי ההרחבה היא הרחבת גלואה, והחלק השני מאפשר להפיק מידע על המבנה של ההרחבה מתוך מבנה חבורת גלואה של ההרחבה.
ניסוח פורמלי

תהא  E/F הרחבת שדות מממד סופי. נסמן בתור  G(E/F)=\operatorname {Gal} (E/F) את חבורת גלואה של  E/F.
ניסוח פורמלי > המשפט הראשון

התנאים הבאים שקולים:
ההרחבה היא הרחבת גלואה (הרחבה ספרבילית ונורמלית).
שדה השבת של  E תחת חבורה כלשהי הוא  F.
E שדה פיצול של פולינום ספרבילי עם מקדמים מ- F.
התנאי השני למעשה חזק יותר, זאת לפי משפט של אמיל ארטין: אם  E^{G}=F אז בהכרח  G=G(E/F).
התנאי השני קובע כי לכל איבר שאיננו בשדה הבסיס, קיים אוטומורפיזם שלא משאיר אותו במקום – זוהי אחת הדרכים (האחרות) לחשוב על הרחבת גלואה, ובהקשרים מסוימים היא אף מוגדרת כך.
ניסוח פורמלי > המשפט השני

קיימת התאמה חד-חד ערכית ועל בין שדות הביניים של ההרחבה  E/F ותתי-החבורות של החבורה  \operatorname {Gal} (E/F), הנקראת התאמת גלואה ומוגדרת כך:
(בכיוון הראשון) לכל שדה ביניים  F\subseteq K\subseteq E מותאמת תת-החבורה  G(E/K) – אוסף האוטומורפיזמים של  E שמשמרים את  K.
(בכיוון השני) לכל תת-חבורה  H\subseteq G(E/F) מותאם שדה השבת של כל אברי  H אותו נסמן  E^{H}=\{x\in E\mid \forall \sigma \in H:\sigma (x)=x\} (ומתקיים  F\subseteq E^{H}\subseteq E).
שתי ההתאמות לעיל הפכיות אחת לשנייה.
התאמת גלואה מקיימת את התכונות הבאות:
ההתאמה היא הופכת סדר, כלומר אם  F\subseteq K_{1}\subseteq K_{2}\subseteq E אז  G(E/K_{2})\subseteq G(E/K_{1}).
ההתאמה הופכת חיתוך ויצירה: אם  K_{i} הוא שדה הביניים המתאים לתת-החבורה  H_{i} אזי  G(E/K_{1}\cap K_{2})=\langle H_{1},H_{2}\rangle  (כאן  \langle H_{1},H_{2}\rangle  היא תת-החבורה הנוצרת על ידי  H_{1} ו- H_{2}) וכן  G(E/K_{1}K_{2})=H_{1}\cap H_{2}.
דרגת ההרחבה זהה לסדר החבורה:  \left[E:K\right]=|G(E/K)| לכל  F\subseteq K\subseteq E.
עבור שדה ביניים  K,  K/F היא הרחבה נורמלית (ולכן גלואה) אם ורק אם  G(E/K) היא תת-חבורה נורמלית של  G(E/F) . במקרה זה מתקיים  G(E/F)/G(E/K)\cong G(K/F), כלומר חבורת גלואה של  K/F איזומורפית לחבורת המנה של  G(E/F) על ידי  G(E/K).